
Olvasok(k). Könyvtárpedagógia és olvasástanítás kéz a kézben.

A dolgozatom a könyvtárpedagógia témáját járja körül, illetve az olvasás tanításához fűződő kapcsolatait tárja fel. Az olvasóvá nevelés talán nem volt még annyira aktuális, mint a mai, átalakuló világunkban, így a 2020-as Nemzeti alaptanterv alapján készítettem el egy olyan oktatást kiegészítő programot, amely a magyar nyelv és irodalom tantárgy tanítását segíti elő az általános iskola alsó tagozatában. Kutatási módszerem a dokumentumelemzés volt, fókuszban a játékos tanulás áll, ennek jegyében először azt vizsgáltam meg, hogy az iskolai könyvtár, illetve a könyvtárostanár milyen szerepet tölthet be a tanulási folyamatokban a könyvtárpedagógia segítségével. Az alaptantervben felsoroltak szerint olyan óraterveket állítottam össze, amelyek az egyes témakörökben megadott javasolt tevékenységek adta lehetőségekhez igazodik. Mindezek mellett a Tankönyvkatalógusban fellelhető jelenleg használt tankönyvek segítségével létrehoztam egy alternatív lehetőségekről szóló listát, ez a felsorolás hagyományos, papíralapú könyveket tartalmaz, régebbi és kortárs szerzők kötetei is egyaránt megjelennek. A kutatásom eredményeként elmondhatom, hogy megbizonyosodtam arról, miszerint a könyvtárpedagógiának helye van az oktatási rendszerünkben, ami által kötetlenebb és játékosabb tanulási folyamatokat tudunk biztosítani a diákok számára.

